Ars poetica spiritualis
Rád testáltattak a Teremtő Szavak. –
Ám érzéseid hevesek meg nyersek,
S panasz-záporrá silányul a versed,
Mely másnak-tetszőn is magánügy marad.

Fájdalmad titkát előbb meg  kell fejtsed;
Vágy-áradással a bölcs szembe halad,
Az Örvényig, hol szenvedése fakad,
S hol hullámot még nem gyűrtek félelmek.

Míg zavart elméd kapaszkodót kutat,
Lélek-tölcsérbe csörgedez a Tudat:
A Forma mélyén megcsillan az Eszme.

Akkor e halk zenét visszhangozva, fent
Szíved ős-rímeit csendíti a Rend:
Poeta, most fogj tollat a kezedbe!
Orosz László Wladimir versei
Szonettek